google/wiki40b huggingface dataset:
Petra Pau

Bakgrunn

Pau er oppvokst i DDR og begynte i 1979 på den kommunistiske masseorganisasjonen Jungpionieres skole i Droyßig, hvor hun utdannet seg til «Freundschaftspionierleiterin» og barneskolelærer i tysk og kunstfag. Hun ble medlem av kommunistpartiet, SED, i 1983. Fra 1985 studerte hun ved SEDs partihøyskole «Karl Marx», hvor hun i 1988 fikk tittelen «Diplom-Gesellschaftswissenschaftlerin» («diplom-samfunnsviter»).

Politisk virke før og etter Tysklands samling

Frem til 1990 arbeidet hun ved Freie Deutsche Jugends sentralråd. Etter kommunismens fall ble organisasjonen avviklet i 1990, og hun ble arbeidsløs.
I 1990 begynte hun å engasjere seg politisk for SEDs etterfølgerparti, PDS. Etter at André Brie i 1992 måtte trekke seg på grunn av sin Stasifortid, ble hun valgt til partiets delstatsleder i Berlin. Dette vervet hadde hun til desember 2001, og fra 2000 til 2002 var hun nestleder i PDS.
Pau ble innvalgt i bydelsutvalget i Berlin-bydelen Hellersdorf i 1990, og satt der til 1995. Fra 1995 til 1998 var hun innvalgt i Berlins parlament.

Bundestag

I 1998 ble hun så innvalgt i Forbundsdagen. Hun ble gjenvalgt i 2002, og var en av to representanter fra PDS frem til 2005. I 2005 kom partiet hennes over sperregrensen, og hun ble valgt til parlamentarisk nestleder.
Pau har i sitt parti etter 1990 blitt regnet til reformistene. Etter at partiets leder Lothar Bisky høsten 2005 fire ganger forgjeves hadde forsøkt å bli valgt til en av de seks visepresidentene i Forbundsdagen, men hver gang blitt nedstemt, valgte partiet etter noen måneder å nominere Petra Pau i håp om at de andre partiene ville akseptere henne. 7. april 2006 ble hun valgt til visepresident. 385 stemte for, 138 stemte mot og 58 stemte avholdende. Det er sedvane i Forbundsdagen at alle fraksjonene er representert i presidiet. De andre partiene aksepterte Pau på grunn av hennes moderate holdninger. Etter forbundsdagsvalget 2009 ble hun på nytt valget til parlamentets visepresident. I 2012 ble det kjent at også Petra Pau blir overvåket av Verfassungsschutz.
Anisocerini

Utseende

Middelsstore, brokete fargede trebukker. Kroppen er påfallende kort og bred. Antennene er lengre enn kroppen og har ofte påfallende hårdusker på noen av leddene.

Utbredelse

Gruppen er utbredt i Sør- og Mellom-Amerika.
Kinesiske æranavn

Kinesiske æranavn (kinesisk: 年号, pinyin: Niánhào) er det æranavn, regjeringsperiodenavn eller regjeringstittel som brukes ved den tradisjonelle oppregning av en keisers regjeringstid. Æranavnet var i flere århundrer også det styrende for hvordan en keiser konvensjonelt ble omtalt: I stedet for å benytte hans personlige navn eller hans stilnavn er det for Ming-dynastiets og Qing-dynastiets keisere vanlig å kjennetegne dem med æranavnet. 
Enkelte keisere kunne ha flere æranavn, det ene etter det andre, og hvert av dem tilbakeførte den årlige tidsangivelsen til år ett, eller yuán (元). Ordenstallet skifter som regel ikke etter tolv måneder; nytt æra-år regnes fra kinesisk nyttår hvert år. 
Opprinnelsen til de kinesiske æranavn var de motto eller slagord som en keiser valgte for sitt styre – eller en periode av sitt styre.

»Republikkæraen»

Et æranavn kunne kun proklameres av keiseren innen Republikken Kina ble opprettet. Republikken Kina (Taiwan) bibeholder fortsatt ærasystemet, og bruker navnet Republikk (民國) i sitt offisielle æra- og dateringssystem. Første år av republikkæraen var 1912. Dermed var 2008 «det 97. år av Republikkæraen» (民國97年).

Ærasystem og vestlig ærasystem

Selv om ærasystemet er et mer tradisjonelt dateringssystem som er med på å bevare kinesisk og japansk kultur, representerer det problemer i det mer globaliserte asiatiske samfunn og i dagliglivet.
For eksempel er det slik at selv om et lands egne borgere godt vil vite hvilken æra man er inne i, så vil dette æranavnet være relativt upraktisk og uforståelig for folk i andre land. Dessuten oppstod det en dobbeldatering: Regjeringene i Japan og i Republikken Kina anerkjenner kun dokumenter datert etter ærasystemet, men deres traktater med andre land er datert i Anno Domini-systemet. 
På hjemmebane er det også praktiske problemer tilknyttet ærasystemet. I Japan er det for eksempel vanskelig å holde orden på alderen på folk som ble født i den forrige æra. Og ettersom både Republikken Kina og Japan har tilpasset seg til den gregorianske kalender er det vanskeligere for dem å finne ut av 29. februar (skuddår) enn det er for de mer internasjonalt orienterte kulturer.
Dessuten er det – med unntak av i Republikken Kina (Taiwan), vanskelig å angi fremtidige datoer ettersom det er temmelig vanskelig å vite når inneværende æra vil komme til avslutning. Dette problemet gjaldt også i keisertiden.  
Det er på den annen side dem som mener at «Anno Domini»-systemet har for meget kristen ballast, og som oppfatter det som kulturimperialistisk og påtvunget av europeerne på andre kulturer. Men på grunn av globaliseringens krav blekner denne innvendingen for den praktiske virkelighets krav, også i Japan og i Republikken Kina. 
Moderne historieforskning benytter i liten grad æranavn. De kan imidlertid benyttes for å danne seg en oppfatning om en historisk forfatters eget ståsted (for eksempel rundt regimeskifter). Likevel er slike mottoer nyttige når man vil datere begivenheter som er unike for kinesisk historie.
Christian-Albrechts-Universität zu Kiel

Christian-Albrechts-Universität zu Kiel (CAU) er et universitet i Kiel i Schleswig-Holstein. Det har over 20 000 studenter og 600 vitenskapelig fast ansatte.
Universitetet ble grunnlagt 5. oktober 1665 av hertug Christian Albrecht av Holstein-Gottorp i tilknytning til Kiel slott. Fra denne tiden, rett etter tredveårskrigen, stammer også ordspråket Pax optima rerum, «fred er det høyeste gode», i universitetets segl. Dikterne Jens Baggesen, Carsten Hauch og Johan Ludvig Heiberg har vært tilknyttet universitetet som forelesere.
Maroon 5

Historie

1995: Levine, Dusick, Madden og Carmichael hadde gått på skole sammen og startet bandet «Kara's Flowers.» Da Levine hørte Valentine spille på en bar (da i bandet Square) sa han at det var det beste han hadde hørt. Da Valentine ble med i bandet, kalte de seg Maroon 5.
2006: Ryan Dusick måtte forlate Maroon 5 pga nerveskader som gjorde det umulig å fortsette som trommeslager i et liveband. Matt Flynn tok over.
2011: Opptreden sammen med Christina Aguilera på The Voice med den nye sangen Moves Like Jagger.
One For the Birds

One For the Birds er et livealbum med Home Groan, utgitt i 2002. Albumet er innspilt i Lundetangen Pub i Skien den 25. november-26. november 2001.
Eiganes gravlund

Eiganes gravlund er en gravplass på Eiganes i Stavanger den ble innviet og tatt i bruk 10. februar 1910. 
Det er også en krigskirkegård med falne soldater fra de britiske samveldelandene, av disse er 44 begravd på Eiganes. Det finnes også norske, russiske og polske krigsgraver. Tyske graver ble flyttet etter krigen. I 2010 ble det satt opp en minnestøtte etter 22 jøder fra Stavanger som døde i tyske leirer.
St. Svithun menighet har egen gravplass på Eiganes gravlund. 
Det er kapell fra 1919, krematorium fra 1942 og driftsbygning fra 1997 ved gravplassen.
Denne gravlunden må ikke forveksles med «Egenes kirkegård», som var der det nå er park sørvest for krysset mellom Stokkaveien og Løkkeveien.
Autogyro

Autogyro (eller autogiro eller gyroplan) er et luftfartøy for som regel en eller to personer. Et autogiro har en vertikal propell som gir fremdrift, og en frittroterende rotor som gir løft. 
Maskinen er avhengig av fart fremover for at rotoren skal produsere løft. Når maskinen  beveger seg igjennom luften, vil rotoren begynne å rotere, og produsere løft. Det hele bygger altså på autorotasjonsegenskapene til en rotor.
Autogiro ble oppfunnet av den spanske flykonstruktøren Juan de la Cierva i 1923. En av fordelene ved autogiro er at den kan fly meget langsomt og ikke trenger noen stor start- eller landingsplass. Ekstra kort startbane kan oppnås ved at rotoren i startfasen tilkobles motoren. 
Autogiro har aldri hatt noen betydning som et befordringsmiddel. Det brukes i dag utelukkende av flyentusiaster. Det segment som maskinen kunne ha erobret er helt og holdent overtatt av helikoptere

Norskregistrert autogyro

Minst to autogiroer har stått i Norges luftfartøyregister. LN-EAB, en privateid Pitcairn PCA-2, stod oppført i registeret fra 1936. Denne maskinen ble ødelagt på Kjeller i løpet av den tyske okkupasjonen. En annen var Tiedmands Tobakksfabriks Cierva C30A, registrert LN-BAD. Den ble kjøpt i 1934, og brukt i reklamesammenheng før den ble solgt til Hærens Flyvåpen. Der ble den svært lite brukt, og ble snart solgt til Sverige. Denne maskinen sto per 1998 utstilt ved det nasjonale flymuseet på Schiphol lufthavn.
I tillegg er ca. 15 mikrolette gyrokoptre registrert i Mikroflyregisteret som føres av Mikroflyseksjonen i Norges Luftsportsforbund.
Église du Christ au Congo

Ledelse

Église du Christ au Congo blir ledet av en valgt president og to valgte visepresidenter. Presidenten har rang som biskop og leder av den katedralen i Kinshasa som kalles «Cathédrale du Centenaire Protestant au Congo». Den fungerer som hovedkirke for ECC. Nåværende president er Pierre Marini Bodho; visepresident er Bulambo Lembelembe Josué.

Avdelinger

Unionen har underavdelinger for teologi, evangelisering, misjon, utdanning, kvinner og familie, diakoni, helse og prestetjeneste i hær og politi.
Treenighetsbroen

Treenighetsbroen/Troitskijbroen (russisk: Тро́ицкий мост, Troitskiy Most) er en klaffebro som går over elven Neva i St. Petersburg i Russland. Den kombler sammen Kamennoostrovsky Prospect med Suvorovskayaplassen. Den var den tredje permanente broen over Neva. Den ble bygget mellom 1897 og 1903 av det franske selskapet Société de Construction des Batignolles. Broen er 582 meter lang og 23,6 meter bred.
Broen har fått sitt navn fra den Gamle Treenighetskatedralen som tidligere stod i den nordre enden av broen. I det 20. århundre var den kjent som Likestillingens bro (russisk: мост Ра́венства, 1918–1934) og Kirovskijbroen (russisk: Ки́ровский мост, 1934–999).
Viking 1

Viking 1 var den første av to romsonder som ble sendt til Mars som en del av NASAs Viking-program. Sonden besto av to deler: en banesonde og en lander.
Viking 1-landeren holder rekorden som den lengstlevende marslanderen med 2245 marsdøgn (til sammenligning hadde det robotiske marskjøretøyet Spirit per mai 2008 vært operativ i 1530 marsdøgn).
Romsonden ble skutt opp av et Titan/Centaur-oppskytingsfartøy den 20. august 1975. Etter en ferd på ti måneder nådde sonden marsbanen den 19. juni 1976. Den 20. juli ble landingssonden separert ifra banesonden og landet tre timer senere på Chryse Planitia på Mars. Etter 1485 runder rundt mars ble banesonden tatt ut av drift den 17. august 1980. Viking 1-landeren var operativ fram til 13. november 1982, da den mistet kontakten.
Hans Eriksen

Hans Eriksen var en norsk lagmann i Christiansand og Agdesidens lagdømme. Han ble tilsatt som lagmann 7. april 1621. Han døde kanskje i 1625. Hans Eriksen var rådmann i Oslo 1614–1619. Han er nevnt som borgermester i Oslo 1619 og 1622.
Milan Škriniar

Landslaget

27. mai 2016 fikk han sin første landskamp for Slovakia mot Georgia.
Han ble tatt ut i Slovakias EM-tropp til EM i Frankrike 2016.
Mellom Skogkledde Aaser

Mellom Skogkledde Aaser er et musikkalbum med Kampfar, utgitt i 1997. Dette er gruppas debutalbum.
Samstemthet

Samstemthet defineres av Organisasjonen for økonomisk samarbeid og utvikling (OECD) som den systematiske promoteringen av gjensidig forsterkende politikk på tvers av departementer og underetater som skaper synergier som bidrar til å oppnå omforente målsetninger.
Fra et utviklingspersepektiv handler samstemthet om fremming av politikk på ulike områder (f.eks. handel, landbruk og miljø) som er gjensidig forsterkende og samlet innvirker positivt på utviklingslandenes utviklingsmuligheter. På engelsk heter dette "policy coherence for development." Regjeringer bør som et minimum unngå negative konsekvenser som ville ha en negativ påvirkning på utviklingsland.

Samstemthet og norsk utviklingspolitikk

Betydningen av en samstemt norsk politikk for utvikling ble drøftet av Stortingsmeldingen «Felles kamp mot fattigdom» framlagt av Regjeringen Bondevik II. Regjeringen Stoltenberg II ønsket å videreføre og konkretisere dette arbeidet og oppnevnte derfor i 2006 det bredt sammensatte Utviklingsutvalget for å belyse mulighetene i praktisk politikk for å sikre økt samstemthet for utvikling. Utvalgets utredning «Samstemt for utvikling?» ble lagt fram i september 2008. Den gjennomgår norsk politikk med hensyn til handel, investeringer, finansiering for utvikling, klima og energi, migrasjon, kunnskap/teknologioverføring og freds-, sikkerhets- og forsvarspolitikk. Utredningen beskriver og analyserer norsk politikk på alle de nevnte områdene og inneholder en lang rekke forslag til tiltak for å samstemme politikken med utviklingsmålene.
Stortingsmeldingen «Klima, konflikt og kapital» fulgte opp. Her la den norske regjeringen opp til å arbeide for at all norsk politikk blir mer utviklingsvennlig. Under behandling av meldingen ble Utenriksdepartementet bedt av Stortinget om å utarbeide en årlig rapport som viser hvor samstemt norsk politikk er med målet om å fremme utvikling i fattige land. Den aller første rapporten ble lagt fram av den norske regjeringen i oktober 2011 sammen med forslag til statsbudsjett for 2012.
HMS «Beagle»

HMS «Beagle» var et britisk seilkrigsskip. Det ble sjøsatt den 11. mai 1820 og ble utstyrt med ti kanoner. Etter noen år i reserve ble HMS «Beagle» utrustet som ekspedisjonsskip og utførte så tre store ekspedisjoner.
På den andre ekspedisjonen fra 27. desember 1831 til 2. oktober 1836 var Charles Darwin med, og han samlet inn materiale og gjorde artsbeskrivelser og undersøkelser under ekspedisjonen som dannet grunnlag for hans senere teori om artenes opprinnelse (1859). Under reisen skrev Darwin notater og brev som senere ble utgitt som reiseskildringen The Voyage of the Beagle.
Fritt Ord

Bakgrunn

Narvesens Kioskkompani var i flere år etter andre verdenskrig den eneste åpne distribusjonskanal for aviser og tidsskrifter, og så det som sin rolle å motarbeide datidens politiske ensretting og meningskontroll.  Eiernes aksjer i Narvesen ble overdratt stiftelsen til 1. januar 1975, og danner grunnkapitalen i stiftelsens formue. Etter diverse endringer i eierforholdene, blant annet mot Norges Statsbaner, og ut i fra ønsket om å frikoble stiftelsen fra kommersielle interesser, ble alle stiftelsens aksjer i Narvesen solgt i november 2001. Formuen var i desember 2011 på 2,62 milliarder kroner.

Prosjektstøtte

Fritt Ord forvalter midler til prosjektstøtte og eksterne søkere kan søke midler innenfor programområdene medier og demokrati, informasjon og offentlig debatt, stipend og undervisning og kunst og kultur. Stiftelsen behandler innkomne søknader gjennom 7 årlige behandlingsrunder.
I 2011 behandlet stiftelsen 2120 søknader og bevilget 77,3 millioner kroner til 840 av disse. Støtten var hovedsakelig fordelt på 240 bokprosjekter, 55 dokumentarfilmprosjekter, 50 teaterprosjekter, 30 utstillinger og 240 seminarer, konferanser og festivaler.
Fritt Ord har de senere år utlyst stipender for å løfte frem og stimulere spesifikke tiltak, genrer og fagmiljøer. Utlysningene omfatter midler til debattskapende dokumentarer (12 mill. fordelt på 8 prosjekter i 2004), dokumentarfoto (6 mill. til 38 fotografer i 2007), formidling i bibliotekene (9,2 mill. til folkebibliotekene i perioden 2008-11) og bloggere (2,5 mill. til 16 norske blogger i 2011).

Priser

Stiftelsen har siden 1976 årlig delt ut Fritt Ords Pris som er institusjonens høyeste utmerkelse. Prisen er «en påskjønnelse til personer eller institusjoner for virke som i forhold til institusjonens formål anses som særlig verdifullt».
Stiftelsen har i tillegg utdelt Fritt Ords Honnør siden 1979, som er en «påskjønnelse som deles ut for verdifullt virke i det frie ords tjeneste, gjerne i tilknytning til en aktuell sak».
I samarbeid med den tyske stiftelsen ZEIT-Stiftung har Fritt Ord siden 2004 årlig delt ut pressepriser til østeuropeiske journalister og medier. Målet er å «styrke journalistenes uavhengige rolle, til tross for represalier og økonomiske vanskeligheter, og deres vilje til ikke å la seg skremme av sensur og til å motstå selvsensur».
La Repubblica

La Repubblica er en italiensk dagsavis.
Avisen ble grunnlagt 14. januar 1976 i Roma av Eugenio Scalfari og Carlo Caracciolo og regnes som venstreorientert. Det gjennomsnittlige opplag er ca. 576 000 aviser (2011).
Silvio Berlusconi kjøpte i 1990 mediegruppen som på det tidspunkt eide Repubblica, men måtte selge avisen til det rivaliserende mediekonsernet eiet av Carlo de Benedetti. Avisens redaktør er fra 1996 Ezio Mauro.
Bergen Røde Kors

Bergen Røde Kors er Norges største lokalforening med over 4300 medlemmer og over 1300 frivillige. Foreningen ble stiftet 4. mai 1894 og er en selvstendig forening som representerer Norges Røde Kors og Hordaland Røde Kors innenfor sitt geografiske område. Lokalforeningen er ansvarlig for all Røde Kors-virksomhet i sitt lokalmiljø.
Bergen Røde Kors sin oppgave er å arbeide for Røde Kors-bevegelsens prinsipper (humanitet, upartiskhet, nøytralitet, uavhengighet, frivillighet, enhet og universalitet) og formål, ta initiativ til målrettede Røde Kors-aktiviteter, samt bistå underavdelingene med fellestiltak. Per i dag (2011) har Bergen Røde Kors aktiviteter rettet mot eldre, barn og unge, innvandrere og flyktninger, kvinner i spesielt vanskelige situasjoner, innsatte i fengsel, tidligere innsatte, pasienter i rusomsorgen og pasienter i psykisk helsevern. I tillegg har lokalforeningen eget hjelpekorps og en stor ungdomsorganisasjon som jobber med seksuell helse, regler i krig, integrering etc.
Det er de tillitsvalgte som bestemmer hvordan organisasjonen skal drives, og hvilke aktiviteter den skal ha. Lønnet personell legger til rette for virksomheten.

BARK Barneklinikken

BARK Barneklinikken (tidligere Eventyrklubben) er et tilbud til innlagte barn ved Barneklinikken ved Haukeland universitetssykehus. BARK står for Barnas Røde Kors.
BARK Barneklinikkens frivillige tilbyr hver uke innlagte barn og ungdommer aktiviteter, lek, lesing og samtaler for å gi barna et avbrudd fra fokus på sykdom og innleggelse. De frivillige møter barna på barnas (og deres foreldres) premisser og overholder Røde Kors' prinsipper. Alle frivillige ved BARK Barneklinikken må fremvise vandelsattest, samt undertegne Helse Bergens og Røde Kors' taushetserklæringer.
BARK Barneklinikken ledes av Endre Hauge.
Ōma kjernekraftverk

Ōma kjernekraftverk (japansk: 大間原子力発電所 , Ōma genshiryoku hatsudensho) er et kjernekraftverk under utbygging i byen Ōma i den japanske prefekturen Aomori. Byggingen av anlegget begynte i 2008, og vil til å begynne med bestå av en kokvannsreaktor med en installert maksimal elektrisk kraft på 1 383 MW (brutto). Reaktoren vil være unik i den forstand at den vil bruke 100 % MOX-brensel, en ny type kjernebrensel. Planlagt kommersiell igangsetting er foreløpig november 2014.
Wrong Turn 2: Dead End

Sammendrag

Reality show-deltaker Kimberly kjører gjennom Vest-Virginia for å delta i en ny TV-serie. Underveis kjører hun over en tenåring, som viser seg å være Brother - en kannibal som angriper henne. Kimberly prøver å unnslippe. Men hun blir innhentet av en annen kannibal, Three Finger, og de drar med seg kroppen hennes inn i skogen. Tidligere US Marine Dale Murphy arrangerer et reality-show, og deltakerne inkluderer Elena, Jonesy, Amber Williams, fotballspiller Jake Washington og en goth som heter Nina Papas. Når Kimberly ikke dukker opp, tar TV-produsent Mara Stone, motvillig hennes plass i TV-serien.
Men Three Finger dreper en av kamera-folkene, og en annen kannibal, Pa, slår Dale bevisstløs. Nina og Mara oppdager en tømmerhytte i skogen. De hører at kannibalene komme dit, og de gjemmer seg på et soverom. De blir vitne til en kvinnelig kannibal, Ma, føder en deformert baby. Men Nina og Mara blir oppdaget, og prøver å komme seg unna. De løper inn i skogen, men Mara blir truffet i hodet med en øks av Pa. Nina løper videre, men kannibalene tar med seg Mara`s kropp. En TV-produsent, Michael, og Elena har sex. Etterpå returnerer Michael til en campingbil. Men Elena soler seg ved en liten innsjø, hvor hun blir drept med machete. Mens Michael er i campingbilen, blir den kapret av Ma og Pa.
Jake, Amber og Jonesy spiser litt kjøtt til middag, i det Nina kommer og forteller hva hun har opplevd. De innser at de har spist av Kimberly`s bein, og de prøver å flykte. Dale finner en eldre mann (fra den første filmen) som forteller hvordan kannibaler har opplevd en mutasjon forårsaket av innavl, og giftig avfall dumpet ved en nedlagt papir-fabrikk. Den gamle mannen avslører også at han er faren til noen av kannibalene, og han angriper Dale. Men Dale dreper den gamle mannen. Kannibalene myrder Amber og Jonesy, før de dreper og spiser middag av Nina. Dale dreper to kannibaler med dynamitt, og frigjør Nina og Jake. Men han blir drept av Ma og Pa, som er rasende etter drapet på deres barn. Filmen avsluttes med at Three Finger mater mutant-babyen med en flaske forurenset vann fra den gamle papir-fabrikken. Filmen kutter til svart, og Three Finger sin sinnssyke latter høres.
Nanhu

Nanhu (kinesisk: 南湖区; pinyin: Nánhú Qū) er et bydistrikt i byprefekturet Jiaxing i provinsen Zhejiang i Folkerepublikken Kina.
Det har et areal på 425,83 km² og teller 460.000 innbyggere (2004).
Det tidligere navn var Xiucheng (秀城区), og det skiftet til det nåværende navnet den 17. mai 2005.
Stenersgata 2

Stenersgata 2 er en bygning i Stenersgata i Oslo. Bygget eies av Olav Thon Gruppen, som også har sitt hovedkontor i flere av etasjene.
Forretningsgården ble oppført i 2000 etter tegninger av LINK arkitektur.
Nuria Fernández

Karriere

Fernández har deltatt i flere VM i friidrett, det første i 1999, med flere top 10 plasseringer. I 2001 kom hun på syvendeplass i innendørs-VM i Lisboa og 12.-plass i utendørs-VM. Året etter ble det åttendeplass i EM i München, og i VM 2004 ble hun slått ut i semifinalen. 
Hennes første internasjonale medalje kom under Middelhavslekene i 2005 på hjemmebane i Spania, der hun fikk sølv på 1500 meter. Året etter ble hun slått ut i semifinalen i både innendørs-VM i Moskva og EM i Göteborg. 
Etter bronse for lag under EM i terrengløp i 2009 og sølv under EM for lag samme år fulgte hun opp med to internasjonale gullmedaljer i 2010. Først vant hun 1500 meter under det ibero-amerikanske mesterskapet i friidrett i San Fernando i Spania, deretter ble hun europamester på samme distanse under EM i Barcelona med ny personlig rekord på 4.00,20.
RealChat

RealChat er et kjent chatteprogram som ble lansert  i 1998. Programmet er en shareware, som du kan bruke fritt til ikke-kommersielle og evaluerende formål med en såkalt trial-version, som har visse begrensninger på funksjonaliteten. For å kunne benytte alle funksjonene å bruke programmet til kommersielle formål, må det kjøpes en lisens.
RealChat var fra starten Java-basert fram til 2007/08 da versjon 5, basert på flash, ble introdusert. RealChat har hatt store kunder som BBC, Apple, og en del radiostasjoner.

Eugene Klein

RealChat ble startet og eies av dens grunnlegger, Eugene Klein, som har over 20 års erfaring innen programfeltet. 
Eugene er kjent for sin grundige og personlige holdning til kundeservice.